《张南山丈招集松心草堂同温伊初陈兰甫夜话作》
清代·徐灏

清风来无边，凉月照半席。相携素心人，共乐太古夕。

阶前侵寒绿，堂后敞虚白。两水自潆洄，层轩迥幽寂。

老渔昔行吟，垂钓江旁石。几年扫荆榛，于此聚瓴甓。

洋洋听松庐，海内诗名藉。流光七十载，此境等空色。

岂知万株松，早定水边宅。胜地非偶然，相与三叹息。

作者简介：徐灏，字子远，一字伯朱，号灵洲，番禺籍钱塘人。贡生，官广西知府。有《灵洲山人诗录》。